Efter kritik af beslutningen om at fjerne en Michael Jackson-figur fra Rødovre Centrums vinterudstilling vil centeret nu alligevel lade figuren være en del af udstillingen.

Det skriver Rødovre Centrum tirsdag eftermiddag i et opslag på Facebook.

- Rødovre Centrum har fundet, at det var en ukorrekt beslutning at fjerne Michael Jackson-voksfiguren fra den udstilling af figurer af kendte idoler, som centret har opstillet i vinterferien, står der i opslaget.

Læs også : Storcenter fjerner Michael Jackson-figur efter kritik

Mandag besluttede centeret at fjerne en Michael Jackson-figur, efter at flere kunder fandt den stødende.

Der har været fornyet polemik omkring den afdøde popstjerne Michael Jackson, efter dokumentarfilmen "Leaving Neverland" har fået premiere.

I filmen står to mænd frem og fortæller, at de som drenge blev seksuelt misbrugt af Michael Jackson.

Ifølge marketingdirektør i Rødovre Centrum Charlotte Andersen havde omkring 15 kunder kontaktet centret.

Men nu har ledelsen i centeret altså skiftet holdning.

"Unødig overforsigtighed"

I opslaget på Facebook understreger centerets administrerende direktør Jesper Andreasen, at beslutningen om at fjerne figuren var "unødig overforsigtighed".

Derfor vil man nu genindsætte figuren i samlingen.

- Det er ingen skam at tænke sig om en ekstra gang, og det er det, vi har gjort, siger direktøren i opslaget på det sociale medie.

Kritikken er om at fjerne figuren kom blandt andet fra Christian Borrisholt Steen, der er foredragsholder og tidligere medlem af Det Etiske Råd.

- Når nogle giver efter på små krænkelser, ender det med at fjerne opmærksomheden fra mere alvorlige problemer, sagde han mandag.